Από την έντυπη έκδοση

Της Τέτης Ηγουμενίδη

tigoum@naftemporiki.gr

Την πρόθεσή του να ολοκληρώσει τη διαδικασία ιδιωτικοποίησης της Εγνατίας Οδού ως έργο παραχώρησης ανακοίνωσε χθες το υπουργείο Υποδομών, έπειτα από συνεννόηση με το ΤΑΙΠΕΔ (Ταμείο Αξιοποίησης Ιδιωτικής Περιουσίας του Δημοσίου). Στο πλαίσιο αυτό όρισε ως καταληκτική ημερομηνία υποβολής δεσμευτικών προσφορών την 26η Ιουνίου 2020.

Όπως σημειώνεται «το χρονικό διάστημα που μεσολαβεί κρίνεται επαρκές προκειμένου να διευθετηθούν όλα τα εκκρεμή ζητήματα της σύμβασης παραχώρησης, με στόχο η σκοπούμενη συναλλαγή να είναι η πλέον επωφελής και προσοδοφόρα για το Δημόσιο και να τύχει της μέγιστης αποδοχής από τους επενδυτές αλλά και το κοινωνικό σύνολο».

Σύμφωνα πάντα με το υπουργείο Υποδομών οι σταθμοί διοδίων θα είναι σχεδόν έτοιμοι στο σύνολό τους για λειτουργία τον Μάιο του 2020, ενώ έως τον Απρίλιο 2020 θα έχουν ολοκληρωθεί και οι απαραίτητες ενέργειες για την αξιολόγηση των παλαιών γεφυρών και την αδειοδότηση των σηράγγων του αυτοκινητοδρόμου.

Η ιδιωτικοποίηση της Εγνατίας Οδού, μνημονιακή υποχρέωση, ξεκίνησε το 2017. Τον Φεβρουάριο του 2018 εκδήλωσαν ενδιαφέρον 9 επενδυτικά σχήματα και στις 16/05/2018 το ΤΑΙΠΕΔ ανακοίνωσε την προεπιλογή 7 φορέων (οι περισσότεροι κοινοπραξίες) οι οποίοι προκρίθηκαν για τη 2η φάση της κατάθεσης δεσμευτικών προσφορών, οι οποίες ωστόσο ουδέποτε κατατέθηκαν εξαιτίας των εκκρεμοτήτων που περιγράφονται παραπάνω αφού μέλη της προηγούμενης κυβέρνησης με ρόλο στην υπόθεση δεν συμφωνούσαν με την ιδιωτικοποίηση του αυτοκινητοδρόμου.

Οι 7 φορείς που δύναται να καταθέσουν δεσμευτικές προσφορές είναι:

1. ANAS International Enterprise S.p.A.

2. FREYJA HOLDINGS SARL (Macquarie European Infrastructure Fund 5 L.P. / Macquarie European Infrastructure Fund 5 SCSp).

3. ROADIS Transportation Holding S.L.U. - ΑΚΤΩΡ ΠΑΡΑΧΩΡΗΣΕΙΣ Α.Ε.

4. SICHUAN COMMUNICATIONS INVESTMENT GROUP CO., LTD - DAMCO ENERGY S.A.

5. VINCI HIGHWAYS S.A.S - VINCI CONCESSIONS S.A.S - MYTILINEOS HOLDINGS S.A.

6. ΓΕΚ ΤΕΡΝΑ Α.Ε. - EGIS PROJECTS S.A.

7. ΔΙΟΛΚΟΣ Κατασκευαστική ΑΤΕ.